“ทรัมป์-สี จิ้นผิง” ส่งตัวแทนเจรจาการค้า ถกปมทรัพย์สินทางปัญญา-นำเข้ารถ-สินค้าเกษตร
"ทรัมป์-สี จิ้นผิง" ส่งตัวแทนเจรจาการค้า ถกปมทรัพย์สินทางปัญญา-นำเข้ารถ-สินค้าเกษตรสหรัฐ
7 ม.ค. 2562

ผู้สื่อข่าวรายงานว่า ในวันนี้ (7 ม.ค.) จะมีการเจรจาการค้าระหว่างเจ้าหน้าที่สหรัฐและจีนในกรุงปักกิ่ง สาธารณรัฐประชาชนจีน โดยเจ้าหน้าที่ทั้งสองฝ่ายต่างส่งสัญญาณถึงความพร้อมในการเจรจาเพื่อคลี่คลายข้อพิพาทด้านการค้า ขณะที่สื่อต่างประเทศรายงานว่า การเจรจาครั้งนี้เป็นเพียงการเจรจาของเจ้าหน้าที่ระดับกลาง ซึ่งอาจไม่ปรากฏให้เห็นความคืบหน้ามากนัก ส่วนการเจรจาของเจ้าหน้าที่ระดับสูงนั้นคาดว่าจะมีขึ้นในปลายเดือนนี้
ทั้งนี้ ในรายงานข่าวระบุว่า การเจรจาวันนี้มีหลายประเด็นน่าจับตาที่อาจถูกนำมาพูดถึง ไม่ว่าจะในเรื่องทรัพย์สินทางปัญญา ข้อกล่าวหาที่ว่าบริษัทหัวเว่ยมีการจารกรรมข้อมูล ยุทธศาสตร์ของจีนในการเป็นผู้นำภาคการผลิตขั้นสูงที่สหรัฐมองว่าไม่เป็นธรรม ข้อตกลงด้านพลังงาน ข้อตกลงเรื่องการนำเข้าสินค้าเกษตรและยานยนต์จากสหรัฐ และการยกระดับสิทธิในการเข้าถึงของธนาคารต่างชาติในจีน
โดยกระทรวงพาณิชย์จีนได้ออกแถลงการณ์ยืนยันเมื่อวันศุกร์ว่า คณะผู้แทนของรัฐบาลสหรัฐจะเข้าร่วมเจรจากับเจ้าหน้าที่ของจีนที่กรุงปักกิ่งในวันที่ 7-8 ม.ค. โดยการประชุมระหว่างเจ้าหน้าที่ทั้งสองฝ่ายจะเป็นการเจรจาแบบหน้าต่อหน้าครั้งแรกนับตั้งแต่ประธานาธิบดีโดนัลด์ ทรัมป์ และประธานาธิบดีสี จิ้นผิง ได้ตกลงที่จะสงบศึกการค้าชั่วคราวเป็นเวลา 90 วันเมื่อวันที่ 1 ธ.ค.ที่ผ่านมา
ทั้งนี้ นายเจฟฟรีย์ เกอร์ริช รองผู้แทนการค้าสหรัฐ (USTR) จะนำคณะผู้แทนจากสหรัฐเยือนจีนในวันที่ 7-8 ม.ค. โดยทั้งสองฝ่ายจะหารือเกี่ยวกับความพยายามในการบรรลุข้อตกลงเพื่อแก้ไขปัญหาข้อพิพาททางการค้า ต่อเนื่องจากที่เจรจากันไว้นอกรอบการประชุม G20 ที่อาร์เจนตินา
ส่วนการเจรจาของเจ้าหน้าที่ระดับสูงนั้น หนังสือพิมพ์เซาท์ ไชน่า มอร์นิ่ง โพสต์ รายงานว่า ปธน.ทรัมป์ อาจพบปะกับนายหวัง ฉีซาน รองประธานาธิบดีจีน ในการประชุมเวิลด์ อิโคโนมิค ฟอรั่ม (WEF) ในเดือนนี้ ที่เมืองดาวอส ประเทศสวิตเซอร์แลนด์
ด้านเว็บไซต์ทางการของ WEF ระบุว่า การประชุม WEF ประจำปี จะมีขึ้นระหว่างวันที่ 22-25 มกราคม 2562 ที่ดาวอส-คลอสเตอร์ส ประเทศสวิตเซอร์แลนด์